Kríuvarp virðist hafa heppnast vel á Vesturlandi og á Snæfellsnesi hefur mátt sjá miklar flugæfingar síðustu daga . Tómas G. Gunnarsson , forstöðumaður Háskólaseturs Snæfellsness , sagði í samtali við Skessuhorn að þar á bæ væru menn nokkuð ánægðir með útkomuna . Á landsvísu væri hún hins vegar mjög svæðisbundin . „ Þetta helst í hendur við sílin , við sjáum það . Varp virðist hafa heppnast vel hér fyrir vestan og á Noðurlandi , en heppnast miður fyrir sunnan og austan . Það er nátengt fregnum sem maður heyrir af sílunum . Krían veiðir síli í unga sína nokkru eftir að þeir verða fleygir og því hefur mátt fylgjast með undanfarið hér á Nesinu . “ Töluvert hefur borið á dauðum kríuungum á veginum um Snæfellsnes og segir Tómas að ungaframleiðslan sé það mikil að ef menn hugi ekki að sér geti þeir keyrt inn í fuglager . „ Starfsmenn Þjóðgarðarins hafa tínt þetta upp og eins hefur maður heyrt af því að bæjarstarfsmenn séu sendir til að hreinsa vegina . Á milli Rifs og Hellissands má oft sjá krökkt af dauðum ungum á veginum og þetta fer eitthvað illa í túristana . Þetta sýnir okkur það hins vegar að varpið hefur gengið vel í þessum stóru vörpum . “ Krían er þessa dagana að ferðbúast og heldur brátt í langferð sína suður um höf , en fyrir henni liggur ferð alla leið til Suðurskautslandsins . Jafnvel er talið að hún fari umhverfis Suðurskautið áður en hún snýr aftur í norðurátt næsta vor . Á farfluginu fljúga þær á 45 – 60 kílómetra hraða á klukkustund í sex til sjö tíma daglega og fara þannig um 300 kílómetra á degi hverjum . . Ferðalagið til Suðurskautsins tekur því um einn og hálfan mánuð , hreint ótrúlegt afrek fyrir fugl sem ekki vegur nema rúm 100 grömm . Þetta er eitt mesta ferðalag sem nokkurt dýr leggur í á jörðinni .